SET พลิกปิดบวก 1 จุด รับสัญญาณดีแก้ รธน. แนะติดตามงบบจ.ไตรมาส 3 – เลือกตั้งสหรัฐ
SET พลิกปิดบวก 1 จุด รับสัญญาณดีแก้ รธน. แนะติดตามงบบจ.ไตรมาส 3 - เลือกตั้งสหรัฐ
27 ต.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,208.95 จุด เพิ่มขึ้น 0.98 จุด (+0.08%) มูลค่าการซื้อขาย 45,732.01 ล้านบาท
10 หุ้นดันดัชนีวันนี้

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้แกว่งแคบ แม้ในช่วงเช้าดัชนีฯจะหลุดระดับ 1,200 จุด แต่ก็สามารถดีดกลับขึ้นมาได้ ระหว่างติดตามการประชุมรัฐสภาสมัยวิสามัญว่าจะมีกรอบเวลาการแก้ไขรัฐธรรมนูญออกมาในรูปแบบใด หลังจากที่นายกรัฐมนตรีได้ส่งสัญญาณสนับสนุนการแก้ไขรัฐธรรมนูญ
ส่วนตลาดหุ้นในภูมิภาคเอเชียก็เคลื่อนไหวในกรอบแคบคล้ายตลาดบ้านเรา ขณะที่ตลาดในยุโรปเทรดบ่ายนี้ยังติดลบรับแรงขายหลังเผชิญสถานการณ์การแพร่ระบาดไวรัสโควิด-19 ที่กลับมาอีกระลอกทั้งในสหรัฐฯและยุโรป ส่งผลให้เกิดความวิตกว่าเศรษฐกิจจะชะลอตัว ส่วนมาตรการกระตุ้นเศรษฐกิจของสหรัฐฯก็ต้องรอดูว่าจะออกมาได้ก่อนการเลือกตั้งในสหรัฐหรือไม่ แต่ทุกฝ่ายคาดการณ์ว่าคงจะออกมาไม่ทัน
พร้อมกันนั้นยังต้องติดตามการทยอยประกาศผลประกอบการของบริษัทจดทะเบียน (บจ.) งวดไตรมาส 3/63 ต่อไป และผลการเลือกตั้งประธานาธิบดีสหรัฐ รวมถึงติดตามสถานการณ์การแพร่ระบาดไวรัสโควิด-19 ด้วย
แนวโน้มการลงทุนในวันพรุ่งนี้ (28 ต.ค.) นายศราวุธ กล่าวว่า ตลาดฯคงจะแกว่งแคบในช่วงรอดูปัจจัยทางการเมืองเป็นหลัก พร้อมให้แนวรับ 1,200-1,190 จุด ส่วนแนวต้าน 1,220 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCGP มูลค่าการซื้อขาย 2,797.02 ล้านบาท ปิดที่ 35.75 บาท เพิ่มขึ้น 0.25 บาท
AOT มูลค่าการซื้อขาย 1,792.90 ล้านบาท ปิดที่ 54.25 บาท เพิ่มขึ้น 0.50 บาท
CPALL มูลค่าการซื้อขาย 1,710.02 ล้านบาท ปิดที่ 55.50 บาท ราคาไม่เปลี่ยนแปลง
PTT มูลค่าการซื้อขาย 1,522.02 ล้านบาท ปิดที่ 32.00 บาท ลดลง 0.25 บาท
KBANK มูลค่าการซื้อขาย 1,423.47 ล้านบาท ปิดที่ 74.25 บาท ลดลง 0.25 บาท